„Az én nevem szép butella,

Bennem van a jó pálinka!”

(régi vásárhelyi butella fölírat)

**I. Butellás Pálinka-mustra**

Felhívás Hódmezővásárhely és környékének pálinkafőzőihez!

Első alkalommal mérettetnek meg a Hódmezővásárhely és környékén készített pálinkák 2019. október 5-én (szombaton), 14 órakor a Vásárhelyi Ízök Fesztivál kísérőprogramjaként. A rendezvény célja: a Hungaricumnak számító gyümölcspárlatok népszerűsítése, kifejezetten a helyi gyümölcsök felhasználásával, az itteni ízlésvilágnak megfelelően cefrézett és főzött pálinkák legjobb készítőinek elismerése és az általuk alkotott pálinkák kulturált fogyasztásának megismertetése.

A Pálinka-mustrát a szervezők Csáki Lajos, néhai pálinkafőző, a Magyar Pálinka Lovagrend egykori tagjának ajánlják.

Nevezési feltételek:

Elsősorban a Hódmezővásárhely és környékén termett gyümölcsökből, saját cefrézésű, kisüsti eljárással készült párlatok versenyeznek. (Bér- és saját főzésű pálinkák egyaránt megmérettetnek.)

*Nevezni három kategóriában lehet*:

*1. Egyféle gyümölcsből készült pálinkák;*

*2. Vegyes gyümölcspálinkák;*

*3. Érlelt, természetes módon ízesített vagy ágyas pálinkák*

A pálinkamintát átlátszó, felirat nélküli, lezárt 0,3 l-es üvegben lehet leadni. Akár többféle pálinkával is versenybe lehet szállni. A párlatok szeszfoka nem haladhatja meg az 50 %-ot. Az egyes tételek külön-külön sorszámot kapnak. A szabályok értelmében a sorszámok a nevező jelenlétében és aláírása után kerülnek fel az üvegekre. Az eredményhirdetést követően az üvegek átvehetők.

A helyi szakemberekből, pálinkafőzőkből álló zsűri „vakon” értékeli a beadott pálinkamintákat, a nevező személy kiléte csak a bírálat után válik nyilvánossá. A gyümölcspárlatokat a zsűri tagjai különböző érzékszervek alapján térképezik fel: tisztaság, illat, gyümölcsjelleg, íz, illetve ezek összhangja. Három, butellás nagydíj (I. II. III. helyezés), továbbá egy vagy több felajánlott különdíj találhat gazdára, oklevelet minden résztvevő kap.

A mustrára benevezett pálinkákat a helyszínen bemutatni, kóstoltatni lehet, értékesíteni viszont nem.

**Nevezési határidő:** 2019. október 04. 16. óra

**Jelentkezés:** Sonkoly Ágnes, Tel: 30/871-1022

**Minta leadása:** Bessenyei Ferenc Művelődési Központ

**Eredményhirdetés:** Vásárhelyi Ízök Fesztivál, október 5., 18:00

**A Butellás Pálinka-mustra szervező bizottsága**